Nog aardskuddings in SA verwagDie episentrum van die aardbewing naby Orkney in Vrystaat. “Ek verwag daar sal minstens twee of drie skuddings van ‘n magnitude vier oor die volgende week of twee voorkom,” het dr. Chris Hartnady, tegniese direkteur van Umvoto Africa, aan die koerant gesê. “Dikwels gebeur dit dat die eerste skudding geboue beskadig maar dan is dit baie keer die kleiner naskokke wat ‘n gebou kan laat ineenstort.” Hartnady sê indien mense ‘n beskadigde gebou weer binnegaan voor die naskokke verby is, dit lewensgevaarlik kan wees. Michelle Grobbelaar, ‘n seismoloog by die Raad op Geowetenskap, beaam dat daar nog aardbewings verwag kan word, aldus die berig. “Die praktiese reël in seismologie is dat die geskiedenis hom herhaal. Dit kan gebeur dat daardie magnitudes (van 5.5) terugkom. Ons kan nie sê wanneer dit gaan gebeur nie maar ons kan nog een verwag,” het sy aan die koerant gesê. ‘n Aardbewing met ‘n magnitude van 5.5 het Dinsdag naby Orkney getref en is in groot dele van die land gevoel. Grobbelaar sê naskokke in Orkney en Klerksdorp word gemonitor.